《夏日武英殿君臣联句》
明代·吴伯宗

暑渐阳刚济以风，柳丝袅袅水溶溶。彤墀翠殿微风爽，绣户朱帘霁景融。

心定不烦挥巨扇，神清且复抚焦桐。高槐枝上新蝉噪，曲径堤边舞蝶从。

紫燕归巢帷幕静，金鳞跃浪藻芹丰。茶烹石鼎松涛沸，酒泛金瓯琥珀浓。

宝篆香浮时作凤，綵笺毫染画成龙。新诗不减南阳调，沛泽能滋大化功。

笋箨出林风外绿，桃花映日水边红。赓歌永继虞廷治，千载明良此日逢。

作者简介：江西金溪人，名祏，以字行。洪武四年初开科，廷试第一。授礼部员外郎，与修《大明日历》。以不附胡惟庸，坐事谪居凤阳。上书论时政，因言惟庸专恣。帝得奏召还，命使安南。历官武英殿大学士，后坐事降检讨。十七年又坐事谪云南卒。有《南宫》、《使交》、《成均》、《玉堂》四集。